Jaakko Rissanen

**Jaakko Rissanen** (s. 12. marraskuuta 1989 Kuopio) on suomalainen jääkiekkoilija, joka edustaa SM-liigajoukkue KalPaa. Hän toimii joukkueen kapteenina. Rissanen on pelipaikaltaan keskushyökkääjä, mutta hän osaa pelata myös laidassa.

## Ura
### Juniorivuodet ja SM-liigadebyytti
Rissanen on KalPan kasvatti. Hän oli kaudella 2006–2007 joukkueen B-nuorten paras pistemies ja B-nuorten I-divisioonan pistepörssin neljäs tehoilla 23+25=48. Kaudeksi 2007–2008 KalPan B-nuoret nousi SM-sarjaan ja Rissanen voitti koko runkosarjan piste- ja syöttöpörssin tehoilla 17+31=48. Kaudella 2008–2009 hän oli KalPan A-nuorten paras pistemies tehoilla 13+33=46, joilla Rissanen sijoittui pistepörssissä kahdeksanneksi Ässien Jesse Laaksosen ja Lukon Eero Elon kanssa.

Kaudella 2009–2010 Rissanen oli jälleen KalPan A-nuorten paras pistemies ja pistepörssin viides Ässien Samuli Virkkusen kanssa. Hänet valittiin A-nuorten SM-liigan runkosarjan parhaaksi pelaajaksi ja palkittiin marraskuun 2009 kuukauden pelaajana. Rissanen debytoi samalla kaudella myös SM-liigassa, jossa hän pelasi tililleen 15 runkosarjaottelua tehopistein 3+1=4 ja kuusi pudotuspeliottelua ilman tehopisteitä. Rissanen pelasi ensimmäisen SM-liigaottelunsa 31. lokakuuta 2009 Pelicansia vastaan. Hänet merkittiin KalPan kakkosketjuun Tommi Miettisen ja Kalle Kermanin viereen. Rissanen sai ottelussa jääaikaa 13.32 minuuttia. Hänen liigauransa avausmaali syntyi 29. joulukuuta 2009 vieraissa Rauman Lukkoa vastaan. Helmikuussa 2010 Rissanen kävi kahden ottelun mittaisella lainalla Mestis-joukkue Savonlinnan Pallokerhossa.

Kaudella 2010–2011 Rissanen pelasi SM-liigassa 33 runkosarjaottelua tehopistein 7+3=10 ja kuusi pudotuspeliottelua tehopistein 2+1=3. Hän pelasi kuitenkin vielä ison osan kaudestaan myös A-nuorissa sekä lainalla SaPKossa, mutta vakiinnutti loppukaudesta paikkansa KalPan kokoonpanossa. Rissanen oli joukkueen ainoa hyökkääjä, joka pääsi tehotilastossa sekä runkosarjassa että pudotuspeleissä plussan puolelle. Huhtikuussa 2011 hän teki kaksivuotisen jatkosopimuksen KalPan kanssa. Kaudella 2011–2012 Rissanen pelasi myös kaksi ottelua lainalla SaPKossa marraskuussa 2011.

### Läpimurto SM-liigassa

Rissanen edusti KalPaa European Trophyssa syksyllä 2012, mutta jo ennen runkosarjan 2012–2013 alkua syyskuussa hänen sopimuksensa seuran kanssa purettiin yhteisymmärryksessä. Rissanen siirtyi kaksivuotisella sopimuksella SaiPaan. Hän jakoi tehoilla 11+16=27 joukkueen sisäisen pistepörssin kolmannen sijan Roberts Jekimovsin ja Brian Salcidon kanssa. Kaudeksi 2014–2015 Rissanen palasi taas kaksivuotisella sopimuksella kasvattajaseuraansa KalPaan, jonka sisäisen syöttöpörssin voiton hän jakoi Michal Birnerin kanssa ja sisäisen pistepörssin kolmannen sijan Mikael Ruohomaan kanssa. 

Kaudeksi 2015–2016 Rissanen nimettiin KalPan varakapteeniksi. Hän pelasi terveenä ollessa pääasiassa joukkueen kärkisentterinä. Rissanen pelasi runkosarjassa loukkaantumisen vain 19 ottelua piste per peli -tahdilla tehden yhtä monta tehopistettä. Mestarien liigassa hän oli KalPan paras pistemies tehtyään kolmessa ottelussa tehot 1+2=3. Tammikuussa 2016 Rissasen kausi todettiin päättyneeksi leikkaushoitoa vaatineen keskivartalovammansa vuoksi. Marraskuussa 2015 hän teki KalPan kanssa kaksivuotisen jatkosopimuksen.

### Vuodet ulkomailla ja paluu Kuopioon
Rissanen oli kaudella 2016–2017 tehoilla 9+34=43 KalPan paras pistemies ja syöttäjä. Hän jakoi koko SM-liigan pistepörssin yhdeksännen sijan Pelicansin Juhani Tyrväisen kanssa. Pudotuspeleissä Rissanen jakoi joukkueensa sisäisen pistepörssin voiton Janne Keräsen ja Juuso Riikolan kanssa lukemalla +7. Hän voitti kauden päätteeksi SM-hopeaa. Rissanen valittiin SM-liigan tähdistökentälliseen Hän ei kuitenkaan jatkanut KalPassa enää toista jatkosopimuskauttaan, vaan Rissanen siirtyi kaudeksi 2017–2018 yhdessä joukkuetoverinsa Jesse Mankisen kanssa KHL-seura Vitjaz Podolskiin. Marraskuussa 2017 seura kauppasi Rissasen KHL:n kiinalaisseura Kunlun Red Stariin vaihdossa hänelle KalPasta tuttuun joukkuetoveriinsa Matias Myttyseen. 

Kaudeksi 2018–2019 Rissanen palasi pitkällä, peräti viisivuotisella sopimuksella kasvattajaseuraansa KalPaan. Hänen sopimukseensa sisältyy optio pelata kaksi vuotta ulkomailla. Rissanen nimettiin KalPan varakapteeniksi. Hän teki SM-liigauransa ensimmäisen kypärätempun 19. tammikuuta 2019 Hämeenlinnan Pallokerhoa vastaan. Rissasen kolmas osuma syntyi ylivoimalla. Hän keräsi ottelussa myös syöttöpisteen Alexandre Texierin tekemään maaliin. Jukka Oksanen valitsi Rissasen ottelun Alumnien tähtien ykköstähdeksi. Hän oli lopulta KalPan kolmanneksi paras pistemies tehoilla 11+23=34. Rissanen edusti joukkuetta kauden aikana myös Spengler Cupissa, jonka tehotilaston voiton hän jakoi Kanadan Zach Boychukin kanssa lukemalla +5. Rissanen ratkaisi KalPalle lopulta koko turnauksen voiton, kun hän teki finaaliottelussa Kanadaa vastaan joukkueen 2–1-voittomaalin voittomaalikilpailussa, joka eteni kahdeksanteen laukojapariin.

Kesäkuussa 2019 Rissanen käytti hänen KalPa-sopimuksessaan olleen option ulkomaille siirtymisestä ja hän teki kauden 2019–2020 kattavan sopimuksen Ruotsin SHL-liigassa pelaavan Linköpingin kanssa. Hän jakoi tehoilla 6+21=27 joukkueen sisäisen syöttöpörssin voiton Broc Littlen kanssa ja sisäisen pistepörssin toisen sijan Joe Whitneyn kanssa. Maaliskuussa 2020 Rissanen teki Linköpingin kanssa vuoden mittaisen jatkosopimuksen. Kaudella 2020–2021 hän jakoi 11 osumallaan joukkueen sisäisen maalipörssin kolmannen sijan Markus Ljunghin ja Broc Littlen kanssa.

### KalPa ja Suomen-mestaruus
Rissanen palasi kaudeksi 2021–2022 alkuperäisen, kevääseen 2023 asti ulottuvan sopimuksensa mukaisesti KalPaan. Hän oli tehoilla 12+26=38 joukkueen paras syöttäjä Tuomas Kiiskisen kanssa ja toiseksi paras pistemies hänen jälkeensä. Kaudella 2022–2023 Rissanen teki SM-liigan yhden kauden piste-ennätyksensä tehoilla 16+34=50, joilla hän oli KalPan paras pistemies ja syöttäjä. Rissanen sijoittui koko liigan pistepörssissä viidenneksi. Hän voitti myös joukkueen sisäisen tehotilaston lukemalla +17. Helmikuussa 2023 Rissanen teki KalPan kanssa kaksivuotisen jatkosopimuksen.

Kaudella 2023–2024 Rissanen oli KalPan kolmanneksi paras pistemies tehoilla 10+27=37. Hänen kauden ainoa pudotuspelimaalinsa syntyi kuudennessä puolivälieräottelussa 29. maaliskuuta 2024 vieraissa Tampereen Ilvestä vastaan. Rissasen osuma jäi KalPan 4–2-voittoon päättyneen ottelun voittomaaliksi ja se ratkaisi joukkueelle välieräpaikan otteluvoitoin 4–2. Hän edusti KalPaa kauden aikana myös Spengler Cupissa. 

Kaudeksi 2024–2025 Rissanen nimettiin joukkueen varakapteeniksi ja pudotuspelien päätteeksi hän oli voittamassa KalPan seurahistorian ensimmäistä Suomen-mestaruutta. Hän kärsi pudotuspelien ajan loukkaantumisesta ja palasi loppuottelusarjan neljänteen otteluun SaiPaa vastaan. Rissanen kirjautti pudotuspeleissä kuuteen otteluun yhden maalin ja neljä maaliin johtanutta syöttöä, mukaan lukien syöttöpisteen KalPalle Suomen-mestaruuden ratkaisseeseen maaliin, ottelusarjan kuudennen ottelun ensimmäisessä jatkoerässä.

Kaudeksi 2025–2026 Rissanen nimettiin KalPan kapteeniksi. Lokakuussa 2025 hän teki seuran kanssa kaksivuotisen jatkosopimuksen.

## Muuta
Rissasen serkku Rasmus on Suomen maajoukkuepuolustaja, joka pelaa SHL-joukkue Linköpingissä. Hän on pelannut urallaan myös kuusi NHL-ottelua Carolina Hurricanesissa kaudella 2014–2015. Serkukset pelasivat myös joukkuetovereina KalPan junioreissa.

## Tilastot

## Lähteet
*
*
*

### Viitteet